**dorinţă de Crăciun**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

aveam încredere oarbă în oameni

iubeam florile pisicile şi câinii

iubeam zborul şi ferestrele

deschise larg

o iubeam pe mama

îl iubeam şi pe Dumnezeu

dimineaţa la amiază şi seara

îmi iubeam singurătatea

ştiu c-am păcătuit

în fiecare zi

mai trăgeam un blestem după mine

şi-mi descompuneam ura în jurăminţi

ba uneori mă răsteam la Dumnezeu

chiar şi atunci când mama

îşi alunga frica iubindu-mă...

oricum m-aş gândi oamenii au dreptate

sunt bestial şi arogant nu ţin cont de nimic

uit şi ultimul detaliu dar am senzaţia

că viaţa începe din mine...

uneori nu înţeleg multe lucruri

înnoptez în umbră

şi totuşi

îmi doresc să redevin copil

doar atât cât

să mă pot ridica în picioare

şi să o strig pe mama

toate luminile s-au stins

îmi acopăr liniştea cu noapte

clopotele nu mai bat

mă sting încet ca un asfinţit

şi mă gândesc la tine

mamă